文天祥
发郓州喜晴
烈风西北来，万窍号高秋。
宿云蔽层空，浮潦迷中州。
行人苦沮洳，道阻路且修。
流澌被鞍，飞沫缀衣裘。
昏鸦接翅落，原野惨以愁。
城郭何萧条，闭户寒飕飕。
中宵月色满，馀光散衾禂。
余子戒明发，飞雾霭郊丘。
微见扶桑红，隐隐如沉浮。
身游大荒野，海气吹蜃楼。
须臾划当空，六合开沉幽。
千年厌颜色，苍翠光欲流。
太阳经天行，大化不暂留。
辉光何曾灭，晻霭终当收。
严霜下丰草，长歌夜悠悠。
明日东阿道，方轨骤骅骝。